— Першае пытанне, якому ўдзяляецца значная ўвага, — гэта інфарматызацыя, выкарыстанне сучасных інфармацыйных тэхналогій. Мы ўжо забяспечылі ўстановы адукацыі неабходным сучасным абсталяваннем. Цяпер варта звярнуць увагу на яго выкарыстанне, у першую чаргу на бяспеку выкарыстання навучэнцамі інфармацыйных рэсурсаў. Неабходна абмежаваць дзяцей ад небяспечнага кантэнту, шкодных сайтаў і інфармацыі. Важна навучыць іх правільна карыстацца сусветнай павуцінай, каб яны ўмелі здабываць патрэбную інфармацыю, сартаваць, фільтраваць яе. Неабходна выхаваць у дзяцей культуру выкарыстання гэтых рэсурсаў. Апошнім часам, на жаль, нярэдка чуем навіны, напрыклад, аб групах у сацыяльных сетках, якія падштурхоўваюць дзяцей да злачынстваў, суіцыдаў і інш. У святле гэтых падзей выхаванне культуры выкарыстання інфармацыйных рэсурсаў становіцца задачай жыццёва важнай у літаральным сэнсе.